Haugen med seier i KHL-comebacket
Haugen ble sendt ned på farmerlaget til Dinamo Minsk etter NHL-målvakten Pekka Rinne tok over mellom stengene i Dinamo. Rinne fikk imidlertid skadeproblemer, noe som sørget for en ny åpning for Haugen.I dag var han tilbake mellom stengene da Dinamo møtte Neftekhimik, en kamp som endte med 3-1-seier til Haugens lag. Landslagskeeperen holdt nullen gjennom den første perioden, men måtte gi tapt for Renat Mamashev i den andre. Neftekhimik klarte imidlertid ikke å score flere mål på nordmannen, som dermed fikk med seg en seier i KHL-comebacket. Haugen har ikke vært lenge nede på farmerlaget Junost-Minsk, men han er likevel glad for at oppholdet der er over. - Det har vært tøft, men først og fremst ålreit å få spilletid, sa han til VG Nett tidligere denne uken.Samtidig som Haugens Dinamo hentet en seier i dag, var to andre nordmenn i aksjon i KHL. Mats Zuccarello Aasen fikk også med seg en seier da hans Metallurg Magnitogorsk vant 5-3 over Atlant Moskva onsdag. Zuccarello markerte seg på 3-3-scoringen da han fikk notert assist. Det samme gjorde Patrick Thoresen da hans SKA St. Petersburg slo Metallurg Novokuznetsk 4-1. Han hadde målgivende på klubbens siste scoring, og fikk cirka 16 minutter på isen i kampen.
Lars Haugen (25) reddet 33 av 34 skudd og fikk med seg en seier i KHL-comebacket onsdag.